Dante Gabriel Rossetti

**Dante Gabriel Rossetti** (12 a viz Mae 1828 e Londrez – 18 a viz Ebrel 1882 e Birchington-on-Sea, ganet **Gabriel Charles Dante Rossetti**) a oa ul livour rakrafaelour, ur barzh hag ur skrivagner breizhveuriat, ha breur d'ar varzhez Christina Rossetti. Levezoniñ a reas arzourien luskad an arouezouriezh, ha levezonet e oa e vuhez gant e zarempredoù ouzh Elizabeth Siddal, Fanny Cornforth, ha Jane Morris.

## E vuhez
Mab d'ur barzh italian divroet da Londrez e oa Rossetti. Pa oa yaouank e tiskouezas e oa dedennet gant lennegezh hag arz ar Grennamzer en Italia. Fellout a rae dezhañ dont da vezañ barzh evel lod brasañ tud e familh, met a-benn ar fin e teskas livañ gant Ford Madox Brown. Darempredoù mat o doe a-hed buhez Rossetti.

Goude bezañ kejet gant William Holman Hunt e kroujont ar Vreuriezh rakrafaelour asambles gant arzourien all, e 1848.

Ouzhpenn livañ e troas hag e lakaas embann barzhonegoù gant Dante ha gant skrivagnerien italian all eus ar Grennamzer.

E sell war ar romantelezh hag ar bed dre vras a lakaas anezhañ da bellaat diouzh ar rakrafaelourien. Goude-se e voe diskaret abalamour d'un nebeud darvoudoù : e 1862 e varvas e wreg, Elizabeth Siddal hec'h anv, peogwir he doa bet re a laudanom, goue ma vije bet ganet ur bugel hag a varvas kerkent ha ganet. Dre ma ne zeue ket a-benn Rossetti da lakaat embann e varzhonegoù e touaras anezho e bez e wreg, e bered Highgate. Er memes koulz e savas e daolennoù bravañ, evel *Beata Beatrix*, ma tiskouez e wreg diwar batrom un dudenn avet gant Dante. Er memes koulz ivez e stagas gant an dourlivañ, hag e savas kalz poltredoù, evel hini ar c'hast Fanny Cornforth hag a blije kalz dezhañ, pe Jane Morris, gwreg William Morris, hag un darempred a voe etrezo.

E 1871 e tivizas lakaat embann e varzhonegoù goude dizouarañ anezho, ha reuz a savas kerkent, dre ma oa orgederezh ha likentez enno. 
Tamm-ha-tamm e tilezas al livañ merc'hed, hag en e daolennoù diwezhañ e stagas gant mojennoù Arzhur hag oberenn Dante.
Diaes e voe dibenn e vuhez : ne oa ket mui dedennet gant al livañ hag ar skrivañ, ha kabac'h e teuas da vezañ. Mont a reas da chom e-unan e Birchington-on-Sea. Soñjal a rae dezhañ e oa heskinet. E-unan e varvas e 1882.

## Oberennoù

Dante Gabriel Rossetti - Self-portrait, 1847.jpg|* Emboltred *, 1847
Dante Gabriel Rossetti - The Girlhood of Mary Virgin.jpg|*Bugaleaj ar Werc'hez Vari *, 1848-1849
Rossetti Annunciation.jpg|*Ecce Ancilla Domini!*, 1849-1850
Dante Gabriel Rossetti - The Wedding of St George and Princess Sabra.jpg|*The Wedding of St. George and the Princess Sabra*, 1857
Dante Gabriel Rossetti. Dantis Amor.jpg|*Dantis Amor*, 1859-1860
Dante Gabriel Rossetti - The Damsel of the Sanct Grael (The Holy Grail).jpg|*Damsel of the sanct grael*, 1874
Dante Gabriel Rossetti - Beata Beatrice.jpg|* [[Beata Beatrix]] *, 1864-1870
The Beloved by Dante Gabriel Rossetti.jpg|*The Beloved (The Bride)*, 1865
Dante Gabriel Rossetti - Monna Vanna.jpg|*Monna Vanna*, 1866
Dante Gabriel Rossetti - The Bower Meadow.jpg|*The Bower Meadow*, 1872 ( Alexa Wilding en dorn dehoù, ha Marie Spartali Stillman en dorn kleiz)
Dante Gabriel Rossetti - The Day Dream (Unfinished).jpg|*The Day Dream*, 1872-1878
Astarte Syriaca.jpg|*Astarte Syriaca*, 1877
Dante Gabriel Rossetti - Proserpina.jpg|Proserpina (poltred Jane Morris). 
Dante Gabriel Rossetti - Marie Spartali Stillman.jpg|Marie Spartali Stillman (1844-1927)
Dante Gabriel Rossetti - Maria Zambaco, 1870.png|Maria Zambaco. Keniterv e oa da Marie Spartali Stillman. 
 

## Levrlennadur
*  Jacques de Langlade, *Dante Gabriel Rossetti*, Fayard/Mazarine, 1985 
*  Alicia Craig Faxon, *Dante Gabriel Rossetti*, Abbeville Press, 1989 

## Liamm diavaez
*  Dante Gabriel Rossetti war lec'hienn Rossetti Archive